KIRJALLINEN KYSYMYS E-2153/99

esittäjä(t): Roberta Angelilli (UEN) komissiolle

(24. marraskuuta 1999)

Aihe: Työolosuhteet ja kilpailutilanne Piaggion tehtaalla

Italian hallitus on myöntänyt viime kuukausien aikana erityistukia moottoripyörien romuttamista varten. Tämä on johtanut siihen, että moottoripyörien valmistajien liikevaihto on kasvanut.

Samanaikaisesti Piaggio, joka on yksi alan johtavista yhtiöistä, on ottanut käyttöön raskaat työvuorot, jolloin työntekijöiden on työskenneltävä viikonloppuisin ja yleisinä vapaapäivinä koko kesän ajan samalla palkalla ja vaikeammissa työolosuhteissa (työtiloissa lämpötila voi nousta 40 °C:een). Lisäksi huomattava määrä työntekijöitä on ollut lomautettuna, ja heidän palkkansa on näin ollen edelleen laskenut.

1. Katsooko komissio, että edellä mainitut korvaukset ovat perusteltuja ainoastaan siinä tapauksessa, että uusia työpaikkoja on luotu mitä ei aivan ilmeisesti ole tapahtunut Piaggion tehtailla?

2. Pitäisikö komission mielestä Piaggion johtoa rankaista, koska se ei noudata työolosuhteita koskevia eurooppalaisia säännöksiä?

3. Katsooko komissio, että Piaggion kasvaneesta liikevaihdosta huolimatta joka on saavutettu edellä mainittujen tukien avulla uusien työpaikkojen syntyminen ja työolosuhteiden paraneminen sekä pääoman kasvu, jonka yhtiö voisi investoida, voisi muodostua epäreiluksi kilpailueduksi vapaan kilpailun kannalta?

4. Voisiko komissio esittää yleisen kantansa tästä asiasta?

Anna Diamantopouloun komission puolesta antama vastaus

(19. tammikuuta 2000)

Arvoisan parlamentin jäsenen esittämien tietojen mukaan Italian hallitus on myöntänyt vanhojen moottoripyörien omistajille erityistukea pyörien tuhoamiseen. Näitä tukia on myönnetty merkistä riippumatta kaikkien vanhojen pyörien omistajille. Omistajat ovat sitten ostaneet uusia pyöriä, mikä on lisännyt huomattavasti valmistajien ja erityisesti Piaggion liikevaihtoa.

Komissio katsoo näiden tietojen perusteella, että kyseessä on yleinen kuluttajille myönnettävä tuki eikä yritystuki, joka voisi rikkoa EY:n perustamissopimuksen 87 artiklan määräyksiä. Kaikki vastaavanlaisia moottoripyöriä Italiassa markkinoivat yritykset ovat hyötyneet tällä valtion toimenpiteellä aikaansaadusta markkinoiden uudistumisesta. Kyseisellä toimenpiteellä ei myöskään pyritä vähentämään Piaggion kustannuksia eikä näin myöskään tapahdu. Toimenpide ei näin ollen näytä rikkovan valtiontukien valvontaa koskevia yhteisön sääntöjä.

Tietyistä työajan järjestämistä koskevista seikoista annetussa neuvoston direktiivissä 93/104/EY(1) säädetään työntekijöiden taukoja, päivittäisiä ja viikoittaisia lepoaikoja ja enimmäistyöaikaa koskevat vähimmäisedellytykset. Italian hallitus ei ole ilmoittanut komissiolle tämän direktiivin täytäntöönpanoa koskevista toimenpiteistään. Komissio on vienyt tämän kansallisten toimenpiteiden ilmoittamatta jättämistä koskevan asian Euroopan yhteisöjen tuomioistuimeen (vireillä oleva asia C-386/98). Esitettyjen tietojen perusteella ei ole mahdollista arvioida, onko direktiivin ja asiaan liittyvien kansallisten säädösten säännöksiä noudatettu vai ei.

Työpaikoille asetettavista turvallisuutta ja terveyttä koskevista vähimmäisvaatimuksista (ensimmäinen direktiivin 89/391/ETY 16 artiklan 1 kohdassa tarkoitettu erityisdirektiivi) 30. marraskuuta 1989 annetun neuvoston direktiivin 89/654/ETY(2) liitteissä I ja II (ensimmäistä kertaa 31. joulukuuta 1992 jälkeen käytössä olevia työpaikkoja koskevat vähimmäisvaatimukset ja ennen 1. tammikuuta 1993 jo käytössä olevien työpaikkojen vähimmäisvaatimukset) määrätään, että työaikana sellaisen huoneen lämpötilan, jossa on työpaikkoja, on oltava ihmisille sopiva ottaen huomioon käytettävät työmenetelmät ja työntekijöille asetettavat fyysiset vaatimukset (ks. liitteessä I ja liitteessä II oleva 7.1 kohta). Italia on antanut komissiolle tiedoksi kansalliset direktiivin 89/654/ETY täytäntöönpanotoimet, joilla saatetaan työpaikkojen lämpötilaa koskeva vähimmäisvaatimus asianmukaisesti osaksi kansallista lainsäädäntöä. Jäsenvaltioiden vastuulla on varmistaa, että direktiivin saattamiseksi osaksi kansallista lainsäädäntöä annettuja kansallisia säädöksiä seurataan ja valvotaan riittävästi. Säädösten soveltamiseen liittyvät kysymykset kuuluvat siten Italian viranomaisten toimivaltaan. Niiden tehtävänä on järjestää ja toteuttaa tarkastukset, joita tarvitaan toimenpiteiden soveltamiseksi asianmukaisella tavalla.

(1) EYVL L 307, 13.12.1993.

(2) EYVL L 393, 30.12.1989.